তথ্যবিবরণী নম্বর : ৩৮০৮

**দেশে শান্তিপূর্ণ পূজা উদযাপনের চমৎকার পরিবেশ রয়েছে**

 **-- স্বরাষ্ট্রমন্ত্রী**

ঢাকা, ১৯ আশ্বিন (৪ অক্টোবর) :

সারা দেশে শান্তিপূর্ণ পরিবেশে দুর্গাপূজা পালনের পরিবেশ রয়েছে এবং এ লক্ষ্যে নিরাপত্তা ব্যবস্থা জোরদার করা হয়েছে।

স্বরাষ্ট্রমন্ত্রী আসাদুজ্জামান খান আজ ঢাকায় খামারবাড়িতে সনাতন সমাজ কল্যাণ সংঘ আয়োজিত শারদীয় দুর্গোৎসব অনুষ্ঠানে প্রধান অতিথি হিসেবে এবং সন্ধ্যায় ঢাকেশ্বরী মন্দির আয়োজিত শারদীয় দুর্গোৎসব অনুষ্ঠানে অংশগ্রহণ করে এসব কথা বলেন।

মন্ত্রী বলেন, প্রতিবছর সারা দেশে পূজা মণ্ডপের সংখ্যা বৃদ্ধি পাচ্ছে। এতে প্রমাণিত হয়, প্রধানমন্ত্রী শেখ হাসিনার নেতৃত্বে দেশ সাম্প্রদায়িক সম্প্রীতির এক অনন্য উদাহরণ সৃষ্টি করেছে। বাংলাদেশে মুসলমান, হিন্দু, বৌদ্ধ, খ্রিস্টান-সহ সব ধর্মাবলম্বী মানুষ এখন নির্বিঘেœ ধর্ম পালন করতে পারছে। বঙ্গবন্ধুর স্বপ্ন ছিল, বাংলাদেশ এক অসাম্প্রদায়িক চেতনার দেশ হবে। সে জন্য তাঁর ডাকে সাড়া দিয়ে বিভিন্ন ধর্ম, বর্ণ ও সম্প্রদায়ের মানুষ সকলে মুক্তিযুদ্ধে অংশগ্রহণ করে দেশকে স্বাধীন করে। তাঁরই উত্তরসূরি এখন দেশকে এগিয়ে নিয়ে যাচ্ছেন।

মন্ত্রী আরো বলেন, বাংলাদেশের জনগণ শান্তিপ্রিয়। ধর্ম, বর্ণ নির্বশেষে প্রত্যেকে নিজ নিজ ধর্ম পালন করে থাকে। আমরা সবাই মিলে দেশকে এগিয়ে নিয়ে যাব। কোনো অপশক্তি বাংলাদেশের অগ্রযাত্রাকে ব্যাহত করতে পারবে না।

#

অপু/ইসরাত/মোশারফ/সেলিম/২০১৯/২২০০ ঘণ্টা

তথ্যবিবরণী নম্বর : ৩৮০৭

**শেখ হাসিনা এক সংগ্রামী উপাখ্যানের নাম**

 **-- তথ্যমন্ত্রী**

ঢাকা, ১৯ আশ্বিন (৪ অক্টোবর) :

প্রধানমন্ত্রী শেখ হাসিনাকে এক সংগ্রামী উপাখ্যানের নাম হিসেবে বর্ণনা করেছেন তথ্যমন্ত্রী ও আওয়ামী লীগের প্রচার সম্পাদক ড. হাছান মাহ্‌মুদ। তিনি বলেন, প্রধানমন্ত্রী শেখ হাসিনা দুর্জয় সংগ্রামের মধ্য দিয়ে মায়ের স্নেহের ছায়ায় আওয়ামী লীগকে লালন করেছেন। তাঁর পিতার মতোই তিনিও ক্ষমতার জন্য রাজনীতি করেননি। বরং জনগণ ও দেশের জন্য দলকে নিয়ে দীর্ঘ সংগ্রামী পথ পাড়ি দিয়েছেন। ছাত্রজীবন থেকে রাজনীতির সঙ্গে যুক্ত শেখ হাসিনা গণতন্ত্র, সংগ্রাম ও অগ্রগতির অপর নাম।

আজ সন্ধ্যায় শাহবাগে জাতীয় জাদুঘর মিলনায়তনে হাসুমণি’র পাঠশালা আয়োজিত ‘শেখ হাসিনার জন্মদিন উপলক্ষে দিনব্যাপী সূচিকর্ম প্রদর্শনী’র সমাপনী অনুষ্ঠানে মুখ্য আলোচকের বক্তব্যে মন্ত্রী এসব কথা বলেন।

কৃষি মন্ত্রণালয় সম্পর্কিত সংসদীয় স্থায়ী কমিটির সভাপতি মতিয়া চৌধুরী অনুষ্ঠানে প্রধান অতিথি হিসেবে তাঁর বক্তব্যে এ উদ্যোগের ভূয়সী প্রশংসা করেন ও শেখ হাসিনার হাত শক্তিশালী করার জন্য শিল্পীদের প্রতি আহ্বান জানান।

মতিয়া চৌধুরী ও ড. হাছান এ সময় সূচিশিল্পী ইলোরা পারভীনের হাতে সম্মানী চেক হস্তান্তর করেন।

হাসুমণি’র পাঠশালা'র সভাপতি মারুফা আক্তার পপি’র সভাপতিত্বে অনুষ্ঠানে চিত্রকর অধ্যাপক জামাল আহমেদ, অধ্যাপক জুনায়েদ হালিম প্রমুখ বক্তব্য রাখেন।

#

আকরাম/মাহমুদ/মোশারফ/সেলিম/২০১৯/২১৩০ ঘণ্টা

তথ্যবিবরণী নম্বর : ৩৮০৬

**বিদ্যুৎ প্রতিমন্ত্রীর সাথে ওয়ার্ল্ড ইকোনমিক ফোরাম প্রেসিডেন্টের সৌজন্য সাক্ষাৎ**

ঢাকা, ১৯ আশ্বিন (৪ অক্টোবর) :

বিদ্যুৎ, জ্বালানি ও খনিজ সম্পদ প্রতিমন্ত্রী নসরুল হামিদের সাথে আজ দিল্লীর হোটেল তাজ প্যালেসে ওয়ার্ল্ড ইকোনমিক ফোরামের প্রেসিডেন্ট বার্জে ব্র্যান্ডে (BORGE BRENDE) সৌজন্য সাক্ষাৎ করেন। এ সময় অন্যান্যের মধ্যে পররাষ্ট্র সচিব শহিদুল হক উপস্থিত ছিলেন।

ওয়ার্ল্ড ইকোনমিক ফোরামের প্রেসিডেন্ট নবায়নযোগ্য জ্বালানি, জলবিদ্যুৎ, প্রতিবেশী দেশসমূহের সাথে সম্পর্ক, বিদ্যুৎ আমদানি, বিদ্যুৎ ঘাটতি, বিনিয়োগ ইত্যাদি বিষয়ে বাংলাদেশের অভিজ্ঞতা সম্পর্কে জানতে আগ্রহ প্রকাশ করেন।

বিদ্যুৎ প্রতিমন্ত্রী বলেন, বাংলাদেশ নাবায়নযোগ্য জ্বালানি থেকে বিদ্যুৎ উৎপাদনকে উৎসাহিত করছে। ৫২ লাখ সোলার হোম সিস্টেম স্থাপন করে বিশ্বে এক্ষেত্রে প্রথম হয়েছে। তবে জমির অপ্রতুলতার কারণে সৌর বিদ্যুৎ ব্যাপক হারে ব্যবহার করা যাচ্ছে না। এখন ৩৭০ দশমিক ৫৫ মেগাওয়াট বিদ্যুৎ সৌর বিদ্যুৎ থেকে উৎপাদিত হচ্ছে যার অধিকাংশই অফগ্রিড। চরাঞ্চলে মিনিগ্রিড করে আরো সৌর বিদ্যুৎ উৎপাদনের উদ্যোগ নেয়া হচ্ছে। ২৩০ মেগাওয়াট জলবিদ্যুতের সক্ষমতা বাংলাদেশের আছে। এছাড়া নেপাল ও ভুটান থেকে জলবিদ্যুৎ আমদানির প্রচেষ্টা চলছে। এ প্রচেষ্টায় ওয়ার্ল্ড ইকোনমিক ফোরাম সহযোগিতা করতে পারে।

প্রতিমন্ত্রী আরো বলেন, জীবাশ্ম জ্বালানির ক্রমহ্রাস, বৈশ্বিক অনিশ্চয়তা ও বৈশ্বিক উষ্ণতা আগামী দিনের বিদ্যুৎ ও জ্বালানি খাতে বিরূপ প্রভাব ফেলতে পারে। এটি মোকাবেলা করার জন্য সংশ্লিষ্ট দেশকে তৈরি করতে ওয়ার্ল্ড ইকোনমিক ফোরাম, আইরিনা (IRENA) এবং এ রকম অন্যান্য সংস্থার সমন্বিতভাবে কাজ করা উচিত।

#

আসলাম/মাহমুদ/মোশারফ/সেলিম/২০১৯/২০৩০ ঘণ্টা

তথ্যবিবরণী নম্বর :৩৮০৫

**বৌদ্ধ ধর্মগুরু সত্যপ্রিয় মহাথেরোর মৃত্যুতে মন্ত্রী ও প্রতিমন্ত্রীদের শোক**

ঢাকা, ১৯ আশ্বিন (৪ অক্টোবর) :

 একুশে পদকপ্রাপ্ত ব্যক্তিত্ব ও বৌদ্ধ ধর্মগুরু রামু কেন্দ্রীয় সীমা বিহারের অধ্যক্ষ সত্যপ্রিয় মহাথেরোর মৃত্যুতে গভীর শোক ও দুঃখ প্রকাশ করেছেন মুক্তিযুদ্ধ বিষয়ক মন্ত্রী আ ক ম মোজাম্মেল হক, নৌপরিবহন প্রতিমন্ত্রী খালিদ মাহমুদ চৌধুরী, সংস্কৃতি বিষয়ক প্রতিমন্ত্রী কে এম খালিদ এবং ধর্ম প্রতিমন্ত্রী আলহাজ্ব এডভোকেট শেখ মোঃ আব্দুল্লাহ ।

 শোক বার্তায় মন্ত্রী ও প্রতিমন্ত্রীগণ বলেন, সত্যপ্রিয় মহাথেরো ১৯৭১ সালে বাংলাদেশের মহান মুক্তিযুদ্ধে অসাধারণ সাহসী ভূমিকা পালন করেন। যুদ্ধ চলাকালীন তিনি এলাকার সহস্রাধিক অসহায় ও নির্যাতিত মানুষকে সীমা বিহারে আশ্রয় দেন। মহান মুক্তিযুদ্ধ ও সমাজসেবায় অসাধারণ অবদানের জন্য বাংলাদেশের মানুষ তাঁকে দীর্ঘকাল স্মরণ রাখবে।

 মন্ত্রী ও প্রতিমন্ত্রীবর্গ মহাথেরোর বিদেহী আত্মার মুক্তি কামনা করেন এবং তাঁর শোকসন্তপ্ত পরিবারের সদস্যদের প্রতি গভীর সমবেদনা জানান।

#

আনোয়ার/মাহমুদ/মোশারফ/আব্বাস/২০১৯/১৯৩৩ ঘণ্টা

তথ্যবিবরণী নম্বর : ৩৮০৪

**ধর্মকে ব্যবহার করে কেউ রাজনীতি করতে পারবে না**

 **-- নৌপরিবহন প্রতিমন্ত্রী**

বিরল (দিনাজপুর), ১৯ আশ্বিন (৪ অক্টোবর) :

নৌপরিবহন প্রতিমন্ত্রী খালিদ মাহমুদ চৌধুরী বলেছেন, এবারে দুর্গা উৎসব শুরু হয়েছে শুদ্ধি অভিযানের মধ্য দিয়ে। প্রতিবারে দেবী দুর্গা আসেন সমাজের সকল অনিষ্ট ও দুর্গতি বিনাশের জন্য। এবারে দুর্গা দেবী আগমনের সাথে সাথে দুর্নীতি ও সন্ত্রাসবিরোধী সকল কার্যকলাপ মুছে দেওয়ার জন্য প্রধানমন্ত্রী শেখ হাসিনা দুর্নীতি, মাদক ও সন্ত্রাসের বিরুদ্ধে একই রকম শুদ্ধি অভিযান শুরু করেছেন। তিনি বলেন, এদেশ অসাম্প্রদায়িক ও মুক্তিযুদ্ধের চেতনায় পরিচালিত হয়ে আসছে। ধর্মকে ব্যবহার করে এদেশে আর কেউ কোনোদিন রাজনীতি করতে পারবে না।

প্রতিমন্ত্রী আজ দিনাজপুরের বিরল উপজেলা পরিষদ হলরুমে শারদীয় দুর্গাপূজা উপলক্ষে বিরল উপজেলার বিভিন্ন পূজাম-পে সরকারি অনুদানের অর্থ বিতরণ অনুষ্ঠানে এসব কথা বলেন।

প্রতিমন্ত্রী দুর্গাপূজা চলাকালীন বিশৃঙ্খলা সৃষ্টিকারী কেউ যেন উৎসবকে ভণ্ডুল করতে না পারে সেদিকে সজাগ দৃষ্টি রাখতে সকল স্তরের নেতা-কর্মীদের আহ্বান জানান এবং সেই সাথে আইন-শৃঙ্খলা বাহিনীকে সহযোগিতা করার নির্দেশ দেন।

উপজেলা প্রশাসন আয়োজিত অনুষ্ঠানে প্রতিমন্ত্রী বিরল পৌরসভা-সহ উপজেলার ১২টি ইউনিয়নের ৯৪টি পূজাম-পের জন্য ৮ লাখ ৪৬ হাজার টাকার সরকারি অনুদান বিতরণ করেন।

অনুষ্ঠান শেষে প্রতিমন্ত্রী বিরল কেন্দ্রীয় দুর্গা মন্দির পরিদর্শন করেন। বিকালে নৌপরিবহন প্রতিমন্ত্রী দিনাজপুরের বোচাগঞ্জ উপজেলায় বিভিন্ন পুজামণ্ডপ পরিদর্শন করেন।

#

জাহাঙ্গীর/মাহমুদ/মোশারফ/সেলিম/২০১৯/১৯৪০ ঘণ্টা

তথ্যবিবরণী নম্বর : ৩৮০৩

**কৃত্রিম বুদ্ধিমত্তাকে কাজে লাগানোর অনেক সুযোগ রয়েছে**

 **-- প্রতিমন্ত্রী পলক**

ঢাকা, ১৯ আশ্বিন (৪ অক্টোবর) :

তথ্য ও যোগাযোগ প্রযুক্তি প্রতিমন্ত্রী জুনাইদ আহমেদ পলক বলেছেন, কৃত্রিম বুদ্ধিমত্তা (এআই)-এর অবিশ্বাস্য শক্তি সমাজকে বদলে দিতে পারে। কৃত্রিম বুদ্ধিমত্তার সুবিধাকে কাজে লাগিয়ে দেশ, জাতি তথা মানবতার জন্য অনেক কাজ করার সুযোগ রয়েছে। এর মাধ্যমে অনেক বেশি দক্ষতার সাথে বিভিন্ন কার্যক্রম পরিচালনা ও বিশাল পরিমাণের তথ্য-উপাত্ত যাচাই, বাছাই করা সম্ভব।

প্রতিমন্ত্রী আজ ভারতের নয়াদিল্লীর তাজ প্যালেস হোটেলে ওয়ার্ল্ড ইকোমিক ফোরামের ‘ইন্ডিয়া ইকোনমিক সামিট ২০১৯’ উপলক্ষে আয়োজিত ‘আর্টিফিসিয়াল ইন্টেলিজেন্স ফর অল’ শীর্ষক ওয়ার্কশপে প্যানেল আলোচনায় অংশগ্রহণকালে এসব কথা বলেন।

আলোচনায় অন্যান্যের মধ্যে অংশগ্রহণ করেন গ্লোবাল এশিয়া-প্যাসিফিক আমেরিকা (এপিএ) লিডারশিপ টিমের এডভাইজর দীপংকর সানওয়ালকা (Deepankar Sanwalka) এবং হিওলেট প্যাকার্ড এন্টারপ্রাইজ ইন্ডিয়া এর ব্যবস্থাপনা পরিচালক শম সাটশানজি (Som Satsange)। মডারেটর হিসেবে ছিলেন ওয়ার্ল্ড ইকোমিক ফোরামের আর্টিফিসিয়াল ইন্টেলিজেন্স ও মেশিন লার্নিং এর পোর্টফোলিও প্রধান কে এফ ভুটারফিল্ড (K. F. Vutterfild)। বিভিন্ন দেশ এবং অঞ্চলের সরকারি ও বেসরকারি খাতের মেশিন লার্নিং ও এআই বিশেষজ্ঞগণ এতে অংশগ্রহণ করেন।

প্রতিমন্ত্রী বলেন, বাংলাদেশের তথ্য ও যোগাযোগ প্রযুক্তি বিভাগ ন্যাশনাল স্ট্র্যাটেজি ফর আর্টিফিশিয়াল ইন্টেলিজেন্স বা এআই কৌশলপত্রের প্রাথমিক খসড়া প্রস্তুত করেছে। তিনি পরিবর্তিত প্রেক্ষাপটে উৎপাদনশীলতা বৃদ্ধি ও প্রযুক্তিনির্ভর প্রশিক্ষিত জনবল গড়ে তোলার লক্ষ্যে বাস্তবায়িত বিভিন্ন কার্যক্রমসহ ৪টি স্তম্ভের বিস্তারিত বর্ণনা করেন। তিনি বলেন, বাংলাদেশের শিক্ষার্থীদের চতুর্থ শিল্প বিপ্লবের নতুন প্রযুক্তির উপযোগী করে গড়ে তুলতে স্কুল, কলেজ এবং বিশ্ববিদ্যালয়ে নতুন কারিকুলাম প্রস্তুত করা হচ্ছে। ইতোমধ্যেই আইসিটি বিষয়কে স্কুল থেকে কলেজ পর্যন্ত বাধ্যতামূলক করা হয়েছে। শীঘ্রই আর্টিফিসিয়াল ইন্টেলিজেন্স শিক্ষা ব্যবস্থায় অন্তর্ভুক্ত করা হবে বলে তিনি জানান।

এর আগে প্রতিমন্ত্রী মাল্টিলেটারাল লেভেল, বাংলাদেশ ফোরামের মিনিস্টেরিয়াল সেশন আলোচনায় অংশগ্রহণ করেন। এ সময় তিনি বাংলাদেশের তথ্যপ্রযুক্তি খাতের অগ্রগতি ও বিভিন্ন কার্যক্রম বিশ্ব নেতৃত্ববন্দের কাছে তুলে ধরেন।

উল্লেখ্য, প্রতিমন্ত্রী পলক গ্লোবাল ইয়াং লিডার হিসেবে ওয়ার্ল্ড ইকোনমিক ফোরামের আমন্ত্রণে ইন্ডিয়ান ইকোনমিক সামিট ২০১৯ এ অংশগ্রহণ করেন।

#

শহিদুল/মাহমুদ/মোশারফ/সেলিম/২০১৯/১৭৩০ ঘণ্টা